ANAN ดีขึ้นแบบช้าๆ
ก่อนอื่นต้องเข้าใจภาพรวมของตลาดหุ้นไทยในระยะสั้น ระยะกลาง และระยะยาวก่อนว่า ปัจจัยหลายอย่างไม่เอื้อให้ราคาหุ้นถีบตัวขึ้นไปอย่างแข็งแกร่ง ส่งผลให้การเคลื่อนไหวของราคาหุ้นกลุ่ม SET50 กับ SET100 แกว่งตัวออกด้านข้างเป็นส่วนใหญ่ ขณะที่หุ้นบางตัวก็มีทิศทางอ่อนตัวลงเป็นหลัก
20 พ.ย. 2559

สภาแมงเม่า : ดร.สมชาย
 
คุณสุกัญญา จากมีนบุรี กรุงเทพฯ พูดถึงสถานการณ์ของหุ้น ANAN หรือบริษัท อนันดา ดีเวลลอปเม้นท์ จำกัด (มหาชน) เป็นอะไรที่ค้างคานักลงทุนมานานหลายปี หากนับตั้งแต่ตอนเข้ามาในตลาดหุ้นช่วงแรกๆ ก็มีแต่เรื่องราวที่ทำให้นักลงทุนต้องผิดหวังไปตามกัน และเมื่อผ่านพ้นช่วงระยะ 1 ปีแรกมาได้ ก็ดูเหมือนสถานการณ์ต่างๆ จะดีขึ้นเป็นลำดับ จึงอยากจะรู้ว่า หุ้นตัวนี้จะไปได้ไกลขนาดไหนค่ะ
 
ก่อนอื่นต้องเข้าใจภาพรวมของตลาดหุ้นไทยในระยะสั้น ระยะกลาง และระยะยาวก่อนว่า ปัจจัยหลายอย่างไม่เอื้อให้ราคาหุ้นถีบตัวขึ้นไปอย่างแข็งแกร่ง ส่งผลให้การเคลื่อนไหวของราคาหุ้นกลุ่ม SET50 กับ SET100 แกว่งตัวออกด้านข้างเป็นส่วนใหญ่ ขณะที่หุ้นบางตัวก็มีทิศทางอ่อนตัวลงเป็นหลัก
เหล่านี้เป็นข้อเท็จจริงที่ทำให้หุ้นหลายตัวยังขยับเขยื้อนไปไหนไม่ได้ และเมื่อนำมาพิจารณาร่วมกับการเทขายหุ้นของนักลงทุนต่างชาติ รวมถึงท่าทีของกองทุนในประเทศที่พยายามเทขายหุ้นเมื่อยกตัวสูงขึ้น ย่อมเป็นที่แน่ชัดแล้วว่า หุ้นน่าจะขยับขึ้นไปได้ไม่ไกลสักเท่าไหร่
ข้อมูลดังกล่าวสอดคล้องกับการขยับตัวของหุ้น ANAN หรือ บริษัท อนันดา ดีเวลลอปเม้นท์ จำกัด (มหาชน) ซึ่งปรับตัวขึ้นอย่างต่อเนื่องในช่วงครึ่งแรกของปี 59 แต่ในช่วงครึ่งหลังของปี 59 กลับอ่อนตัวลง และแกว่งตัวออกด้านข้างเป็นส่วนใหญ่นะครับ
ที่สำคัญคือ เมื่อเจาะลึกลงไปในรายละเอียดของงบการเงินในช่วงที่ผ่านมา ย่อมทำให้เชื่อว่า หุ้นตัวนี้กำลังอยู่ในช่วงของการเก็บเกี่ยวดอกผลที่ได้หว่านลงไป ถึงแม้ตัวเลขกำไรที่แสดงออกมาจะไม่ใช่การเติบโตอย่างต่อเนื่อง แต่ก็ไม่ใช่ตัวเลขกำไรที่ดูน่าเกลียดจนเกินไป ซึ่งเป็นอีกหนึ่งเหตุผลที่ทำให้ราคาหุ้นยังขยับขึ้นไปได้ไม่ไกลนั่นเอง
 
(หน่วย : ล้านบาท)
 
นอกจากนี้ถ้าดูจากมูลค่าทางบัญชีที่ระดับ 2.97 บาทต่อหุ้น เทียบกับราคาหุ้นในกระดานแถว 4.70 บาท ได้ค่า P/BV ที่ระดับ 1.58 เท่า ย่อมเป็นระดับที่เหมาะสมในภาวการณ์ลงทุน และภาวะเศรษฐกิจที่เป็นอยู่ ณ ขณะนี้  แต่ถ้ามองภาวะเศรษฐกิจในอนาคตจะดีขึ้น และบรรยากาศการลงทุนจะเป็นใจมากกว่านี้ อาจขยับค่า P/BV เป็นระดับ 2 เท่า ราคาหุ้นก็จะขยับขึ้นไปอยู่แถว 5.90 บาท
การขึ้นของหุ้น ANAN จึงขึ้นอยู่กับปัจจัยหลายอย่างด้วยกัน ไม่สามารถมองเฉพาะเรื่องใดเรื่องหนึ่งได้เพียงอย่างเดียว และคนที่คิดจะเล่นหุ้นตัวนี้ควรจะเน้นจังหวะเข้าทำเมื่อหุ้นเริ่มขยับตัว และควรกำหนดกรอบทำกำไรให้แคบลง
เพื่อความคล่องในการลงทุนนะครับ
…

กราฟประกอบข่าว : Aspen, ราคาปิด ณ วันที่ 18 พ.ย.59